АҞӘА, абҵара 13 – Sputnik, Бадраҟ Аҩӡба. Ауаажәларратә регионалбжьаратә еиҿкаара "Евразиатәи жәлар Реидгылеи" Аԥсны иҟоу "Россотрудничество" ахаҭарнакреи ргуманитартә проектқәа ирылацәажәеит Sputnik аҿы имҩаԥыргаз апресс-конференциаҿ.
Агуманитартә усеицура аҳәаақәа ирҭагӡаны абҵара 12 рзы Аҟәа имҩаԥысит астол гьежь "Асовет аамҭазы Аԥсны анаплакратә ус: ҳаамҭазы аурокқәа".
Абҵара 13 рзы Тҟәарчал араион ахадараҿ имҩаԥысит атлетика лас арҿиаразы апроект анагӡара ацхыраара аҭара азҵаарақәа рзы аҿартә аԥшьгаратә гәыԥқәа алархәны астол гьыжь.
Абҵара 14 рзы Очамчыра араион ахадараҿы Аԥсны иҟоу "Россотрудничество" ахаҭарнакра алархәны имҩаԥысраны иҟоуп астол гьежь "Адоуҳатә еибаркыгақәа ауаажәларра рцәаҩашәа ашьаҭа аҳасабала" атемала. Астол гьежь иалахәхоит Очамчыра араион абыргцәа Рхеилак ахаҭарнакцәа, араион ахадареи аҵаратә еиҿкаарақәеи рхаҭарнакцәеи.
"Россотрудничество" ахаҭарнак Вадим Чеха иазгәеиҭеит икоммерциатәым аиҿкаарақәеи дареи реинырра алҵшәа бзиақәа аанарԥшуеит ҳәа.
Астол гьежьқәа рымҩаԥгара аԥсуа аудиториаҿ аинтерес ду цәырыргоит, еиуеиԥшым апроблематә усхкқәа иахьрылацәажәо инамаданы.
Ауаажәларратә регионалбжьаратә еиҿкаара "Евразиатәи жәлар Реидгыла" анапхгаҩы Татиана Полоскова иазгәалҭеит Аԥсны иазԥхьагәаҭоу ауснагӡатәқәа зегьы аамҭа-аамҭала имҩаԥысуеит ҳәа.
"Аӡбара ҳадаҳкылеит Тҟәарчал аспортсменцәеи абаҩрҵәыра арҵаҩцәеи ацхыраара раҳҭоит ҳәа. Ираҳҭараны иҟоу агрант араион аҿы аспорт аҿиара иацхраауеит. Ҳара иара убасгьы имҩаԥаагоит астол гьежь аҿари абыргцәеи еицалархәны. Ари формат бзиоуп ҳәа иаҳшьоит. Аҿар рморалтә ҭагылазаашьа аиӷьтәра иацхраауеит", - ҳәа азгәалҭеит Полоскова.
Асовет аамҭатәи анаплакра иазкыз аиԥылара далацәажәо Полоскова илҳәеит аемоциатә ҟазшьа шамаз. Лара лгәаанагарала, уи аԥышәа иахьагьы ахархәара ҟалоит.
"Ишеилыскааз ала, астол гьежь алахәылацәа Асовет еидгыла аилаҳара ашьҭахь еибамбацызт. Излацәажәашаз рыман", - лҳәеит лара.
Полоскова лажәақәа рыла, ԥхынҷкәынмзазы Аԥсныҟа Урыстәылантәи даараны дыҟоуп адокументалтә кино ахаҭарнак, Асовет аамҭатәи анаплакреи ҳаамҭазтәи аҭагылазаашьеи рзы афильм аҭыхра зыгәҭаку.
Иара убасгьы ԥхынҷкәынмзазы имҩаԥгахоит апроект "Школа молодого лидера".
Абҵара 12 рзы имҩаԥгаз астол гьежь аҿы имҩаԥысит Сергеи Долженко ишәҟәы "Шестой отдел. Борьба с организованной преступностью" аӡыргара. Ашәҟәы ӡырызгаз аполициа аполковник Алексеи Логунков ашәҟәы инарҭбааны далацәажәеит.
Иара убас шәаԥхьар ҟалоит:
-
Sputnik аҟны Аԥсныи Урыстәылеи рҿар рыпроект иалацәажәеит